În anii de pandemie s-a pus accentul pe fenomenul burnout din rândul medicilor. Acest sindrom nu se manifestă doar în timpul perioadelor de criză. Specialiști ai Organizației Mondiale a Sănătății au venit la București pentru a organiza cursuri în vederea unui management mai bun al acestor situațiii de criză.
Asistentele şi medicii de la Institutul Marius Nasta au făcut cursuri cu reprezentanții OMS pentru a face față situațiilor dificile.
Un studiu realizat de Colegiul Medicilor din România, anul trecut, arată că 36% dintre medici sunt supuși riscului de epuizare mintală, fizică și emoțională extremă. Pericolul este mai mare în cazul medicilor cu vârste până în 35 de ani, dar și pentru cei de la ATI, Oncologie sau Pediatrie. Astfel de cazuri sunt mai frecvente în București, Ilfov și în județele din sud-vestul țării, după cum reiese din același studiu, potrivit TVRInfo.ro.
"Sunt pacienți agresivi, la TBC, multidrog rezistenți și agresivi. Țipă la fete, la asistente, vorbesc urât, se întâmplă să te alerge un pacient nu știi în ce direcție să o iei!" spune Ileana Stanciu, asistent şef, Institutul Marius Nasta.
Tactica propusă de OMS presupune şi identificarea a 5 persoane care îi pot ajuta pe medici într-un moment de cumpănă, dar şi a unor idei pe care persoanele care suferă de burnout le pot repeta, precum "sunt bine", "sunt puternic".
"Le verbalizezi și când verbalizezi tot ce înseamna stres, scade ca intensitate și dacă mă gândesc la aceste persoane care mă ajută pot să le dau un telefon și să fiu alături de ele, iar dacă aici scriem mai pot și mai pot, poate mai adăugăm poate ar trebui să fac o pauză și să mă opresc. Sunt momente în care facem apel la acest simplu exercițiu, prin care putem să echilibrăm emoțiile noastre." spune Mihai Copăceanu, psiholog.
Reprezentanții Organizaţiei Mondiale a Sănătății au şi ei câteva sfaturi: angajaţii din sistemul sanitar ar trebui, în primul rând, să conştientizeze că lucrează într-un mediu extrem de stresant, să găsească timp pentru un hobby sau un sport.
"Cred că este important, mai ales după pandemie, am înţeles că cei care lucrează în sistemul sanitar sunt mărfuri preţioase. Trebuie să avem grijă de ei, nu avem foarte mulţi, şi dacă nu facem în aşa fel încât să aibă şi ei acces la servicii, să fie bine îngrijiţi, atunci îi vom pierde.", spune Caroline Clarinval, reprezentanta OMS în România.
Managerul instituției spune că ideea de a chema specialiștii a venit în urma unor teste făcute printre angajați.
"Am solicitat un test psihologului spitalului şi ne-am dat seama că avem un nivel crescut de stres la nivelul spitalului. Am stabilit să trainuinim câțiva colegi, să manageriem acest lucru, pe tot parcursul anului, de câte ori este nevoie.", spune Beatrice Mahler, managerul Institutului Marius Nasta.